池亭秋思
作者：方回
朝代：宋

paragraphs: 憶昨困炎蒸，衣單猶欲臝。
秋氣□□凉，飲可讀亦可。
稍久罄瓶罌，猝難致肴果。
亦欲理蠹卷，未易啟澀鎖。
剛腸惡充飫，病骨嗜慵惰。
饑渴已兩忘，豈較立與坐。
前除水滿池，有亭窄如舸。
頹然一釣翁，照影媿巾裹。
魚負密萍行，蛙升側荷墮。
蛬蚻韻凄鏘，螽蜢跳細瑣。
函靈各肖形，品物一何夥。
氣動不自由，孰非大專播。
沮洳伏汙濕，糞壤孕么麽。
詔以南面王，豈復知忖揣。
私獨念橫目，識性異螟蠃。
何謂等逍遥，弗更諏坎軻。
市斛𨺗翔踴，旅郵欠貼妥。
門楗敬逋籬，岸閣子美柂。
鈞天奏萬舞，遑恤下民癉。
排閶宜一叩，有客答曰叵。
腐儒叢百憂，曷不自憂我。